Gewapende man slaan toe by hoërskool in RustenburgArgieffoto: SAPD/Facebook Hoërskool Grenswag in Rustenburg, Noordwes, het Donderdag leerders huis toe gestuur nadat ŉ gewapende man vroeër die dag leerders by die skool beroof het. Chris Loubser, die skoolhoof, het aan Maroela Media gesê van die leerders was omstreeks 09:15 op die hokkieveld besig met LO-oefening toe die man toegang tot die skoolterrein gekry het. Hy het oor ŉ muur aan die agterkant van die skool geklim. “Die man het twee meisies met ŉ rewolwer aangehou. Hulle het gegil waarna een van die onderwyseresse hom stormgeloop het,” het Loubser gesê. Die man het die meisies laat gaan en sy aandag op die onderwyseres gevestig. Hy het ŉ skoot op haar afgevuur, maar sy is gelukkig nie getref nie.” Die onderwyseres het die leerders na veiligheid geneem en in klaskamers toegesluit. Die man het intussen op vlug geslaan met drie van die leerders se selfone. “Die polisie, Oos-Einde-gemeenskapspolisiëringsforum en vyf veiligheidsmaatskappye het onmiddellik reageer en was spoedig op die toneel. Die leerders is almal ongedeerd na die saal toe geneem toe dit veilig was. Gelukkig is niemand beseer nie. Van die leerders en onderwysers is wel getraumatiseerd en ons het dadelik gereël dat traumaberaders hulle bystaan.” Die ouers is ontbied en gevra om die leerders te kom haal. Skoolverrigtinge sal môre weer normaalweg hervat word. Gerugte dat ŉ onderwyseres in die skouer geskiet is, is onwaar. Die polisie is nog op die toneel om vir leidrade te soek. Maroela Media het navraag by die polisie gedoen en wag nog vir terugvoer.